ORDENANZA TAXA PROGRAMA APOIO PSICOPEDAGÓXICO NOS ESTABLECEMENTOS DOCENTES DO CONCELLO
ADMINISTRACIÓN LOCAL — Municipal — Ponteareas (Ordenanzas e Regulamentos, 09/11/2015)

Non tendose producido reclamacións ao acordo adoptado pola Corporación Municipal celebrada o 21-07-2015 ao acordo de aprobación provisional da ordenanza fiscal reguladora da taxa polo programa de apoio psicopedagógico nos establecementos docentes do concello, queda elevado a definitivo cuio texto íntegro é o seguinte: No uso das facultades concedidas polos artigos 133.2 e 142 da Constitución, polo artigo 106 da Lei7/85, do 2 de abril, reguladora das bases do réxime local, e os artigos 15,19, 20 e 58 do RDL 2/2004, polo que se regula o texto refundido da lei Reguladora de facendas Locais, este Concello acorda a imposición e ordenación da Taxa para o programa de Apoio Psicopedagóxico de 6 a 12 anos nos establecementos docentes municipais. No Decreto 183/2013, do 5 de decembro, polo se crea a Rede Galega de Atención Temperá, establece no seu Artigo 1, apartado 2 “Serán destinatarias da Atención Temperá os/as nenos/as de 0 a 6 anos con transtornos no desenvolvemento ou en situación de risco de padecelos, residentes na Comunidade Autónoma de Galicia, así como as súas familias e o seu contorno. Non obstante, a atención estenderase ata a data de finalización do curso escolar cando o cumprimento da idade de 6 anos sexa anterior a esta.” Así mesmo, no artigo 3 de Principios reitores, establece no apartado “i” a “Gratuidade como principio inspirador da Rede, estes servizos non estarán suxeitos a contraprestación económica por parte das persoas usuarias,” Constitúen o feito impoñible da taxa a prestación do servizo de Apoio Psicopedagóxico nos establecementos docentes municipais, para usuarios comprendidos entre a idade de 6 a 12 anos. Serán suxeitos pasivos desta taxa as persoas físicas ou xurídicas e as entidades ás que se refire o artigo 33 da Lei xeral tributaria que soliciten ou resulten beneficiadas ou afectadas polos servizos ou actividades que se detallan na tarifa desta taxa. Serán responsables solidarias das obrigas tributarias dos suxeitos pasivos as persoas físicas e xurídicas ás que se refiren os artigos 38.1 e 39 da Lei xeral tributaria. Serán responsables subsidiarios os administradores das sociedades e os síndicos, interventores ou liquidadores de quebras, concursos, sociedades e entidades en xeral, nos supostos e co alcance que sinala o artigo 40 da Lei xeral tributaria. Apoio Psicopedagóxico: Exploración e Diagnóstico: — usuarios do servizo 0€ — usuarios externos 19,95€ Orientación familiar: — unha sesión quincenal (2 sesións o mes) 9,08€ — unha sesión semanal (4 sesións o mes) 18,20€ Apoio psicopedagóxico: — unha sesión semanal (4 sesións o mes) 18,20€ — dúas sesións semanais (8 sesións o mes) 36,39€ — tres sesións semanais (12 sesións o mes) 54,59€ A falta de pagamento de dúas mensualidades consecutivas ou tres alternas orixinarán a baixa automática no centro, previo informe da traballadora social que indique que non é por motivos económicos. No caso de que existan cotas pendentes de pagamento, esta débeda esixirase pola vía de apremio a través dos servizos de recaudación da Deputación (ORAL) en base o regulado na Lei Xeral Tributaria 58/2003. Terán unha dedución do 100% aqueles usuarios con ingresos ou renta familiar inferiores ó 85% do salario mínimo interprofesional. O segundo irmán terá unha deducción do 20% no coste dos tratamentos de dous ou mais sesión semanais. Para o terceiro irmán e seguintes a deducción será do 50%. Nace a obriga de contribuír cando se inicie a prestación dos servizos ou a realización das actividades, aínda que se poderá esixi-lo depósito previo. Cando se trate de servizos ou actividades cunha liquidación que non se poida cuantificar no momento de presenta-la solicitude da prestación do servizo ou da realización da actividade, practicarase a liquidación unha vez prestado o servizo ou realizada a actividade en cada un dos períodos de liquidación(días, meses, curso, etc., consonte o disposto na tarifa da taxa.) Se se realiza a prestación do servizo ou a actividade sen mediar solicitude, liquidarase e notificarase a taxa tan axiña como se detecte esta situación, esixíndose o ingreso nos prazos previstos no Regulamento xeral de recadación para a liquidación de contraído previo, sen prexuízo de abri-lo oportuno expediente sancionado por infracción tributaria. O pagamento desta taxa realizarase: Cando se trate de liquidacións cunha cuantificación que se poida efectuar antes de presta-lo servizo ou de levar a cabo a actividade, realizarase o ingreso antes da prestación do servizo ou da realización da actividade nas entidades financeiras que se sinalen na liquidación emitida polo departamento de Rentas Municipal. Cando se trate de liquidacións cunha cuantificación que non se poida efectuar con anterioridade á prestación do servizo ou da realización da actividade, farase o ingreso nos prazos e lugares que se sinalen na liquidación practicada polo departamento de Rentas Municipal mediante domiciliación dos recibos. Nesta materia estarase ó disposto na Lei xeral tributaria e na normativa de desenvolvemento. Cando existan os convenios de colaboración ós que fai referencia o artigo 27.2 do RDL 2/2004, polo que se regula o texto refundido da lei Reguladora de facendas Locais, os procedementos de liquidación e recadación regulados nos artigos 8 e 9 desta ordenanza cederán ante a regulación prevista nos convenios. A presente ordenanza fiscal, unha vez aprobada definitivamente estará en vigor o mesmo día da súa publicación no Boletín Oficial da Provincia. A eliminación da taxa do servizo de Atención Temperá comprendido de 0 a 6 anos recollido na presente ordenanza, terá carácter retroactivo dende o 1 de xaneiro de 2015, e dará lugar de oficio pola administración municipal á devolución de ingresos indebidos producidos dende a data ate a entrada en vigor da presente norma. -Contra a presente disposición xeral os interesados poderán interpor recurso contencioso-administrativo no prazo de dous meses contados a partir do día seguinte ao da publicación deste anuncio no Boletin Oficial da Provincia ante a Sala do Contencioso Administrativo do Tribunal Superior de Xustiza de Galicia”. Ponteareas, 26 de outubro do 2015.—O Alcalde, Xosé Represas Giráldez.